Ômàna

I Ômàna dia firenena ao Atsinanana Akaiky, any Azia, ao amin’ ny tapany atsimo amin’ ny Saikanosin' i Arabia sady manana morontsiraka ao amin' ny Ranomasin' i Arabia. I Muscat no renivohiny. Ny renivohiny no tanàna lehibe indrindra. Mirefy 309 501 km2 ny velarany ary miisa 3 869 873 ny mponina tao aminy araka ny fanisana natao tamin' ny 2013. Ny faritr' ora dia +4. Ahitana tany lemaka amorontsiraka sy tandavan-tendrombohitra ary lembalemba anaty tany ny vohon-tanin’ i Ômàna. Tany efitra ny ampahany be amin’ io firenena io. Ny tany lemaka amorontsiraka etiety, izay hita manamorona ny Hoalan' i Ômàna (ao andrefana), dia voahodidin’ ny tangoron-tendrombohitra Hajar (izay manana haambo 2 500 m ao amin' i Djbel Akhdar). Ery ampitan’ ilay tangoron-tendrombohitra no ahitana ny tany efitra be fasik' i Wahiba sy ny tany efitra lehibe Ar Rub‘ al Khali; ity tany efitra ity no sisintany (mihoatra ny 800 km) manelanelana an’ i Ômana amin’ i Arabia Saodita. Ao amin’ ny ampahany be amin’ io firenena io dia mafana sady maina ny toetany. Ambany ny hakitroky ny mponina (olona 14 isaky ny km2). Maro ny mpila ravinahitra avy any ivelany tonga miasa ao, avy any amin’ ny Zana-kôntinenta Indiana sy avy ao Afrika Atsinanana. Ny ankabeazan’ ny Ômaney dia mozilmàna; nefa noho ny fisian' ny vahoaka indiana dia manaraka ny hindoisma ny manodidina ny 15 % amin’ ny mponina. Sahala amin’ ny firenena hafa rehetra ao amin’ ny Hoala Persika i Ômàna, izay manana toekarena miompana amin’ ny fitrandrahana solitany. Ananany koa ny etona voajanahary na dia tsy tena voatrandraka aza izany. Soltanata i Ômàna, izany hoe ny soltana no mitondra ny firenena, miaraka amin’ ny filan-kevitra ahitana mpikambana avy amin’ ireo fokom-pirenana ao amin’ ilay firenena. Jereo koa Firenena ao Azia: Afganistàna - Arabia Saodita - Armenia - Azerbaijàna - Bangladesy - Bareina - Botàna - Broney - Emirata Arabo Mitambatra - Filipina - Iemena - India - Indônezia - Iràka - Iràna - Israely - Japàna - Jôrdania - Kambôdia - Katara - Kazakstàna - Kirgizistàna - Kôety - Kôrea Atsimo - Kôrea Avaratra - Laôsy - Libàna - Maldiva - Malezia - Mianmara - Môngôlia - Nepaly - Ômàna - Ozbekistàna - Pakistàna - Palestina (fanjakana) - Rosia - Sina - Singaporo - Siria - Srilanka - Tailandy - Taioàna - Tajikistàna - Torkia - Torkmenistàna - Vietnamy. Lohahevitra hafa Empira Ômaney Kôntinenta eto an-tany Afrika Amerika (Amerika Avaratra - Amerika Atsimo) Azia Eorôpa Ôseania Antarktika